Skupni predlog UREDBA SVETA o spremembi Uredbe Sveta (ES) št. 174/2005 o uvedbi omejitev pri zagotavljanju pomoči v zvezi z vojaškimi dejavnostmi v Slonokoščeni obali /* */





OBRAZLOŽITVENI MEMORANDUM (1) Uredba Sveta (ES) št. 174/2005 je na podlagi Skupnega stališča 2004/852/SZVP uvedla prepoved izvoza opreme za notranjo represijo v Slonokoščeno obalo. Skupno stališče 2004/852/SZVP je pozneje nadomestil Sklep Sveta 2010/656/SZVP. Uredba (ES) št. 174/2005, kakor je bila spremenjena, je sedaj podlaga za izvajanje Sklepa 2010/656/SZVP na ravni Unije z uvedbo omejitev glede zagotavljanja pomoči v zvezi z vojaškimi dejavnostmi v Slonokoščeni obali. (2) Treba bi bilo dodati dodatno odstopanje od prepovedi prodaje, dobave, prenosa in izvoza opreme, ki bi se lahko uporabila za notranjo represijo, da se omogoči dobava opreme za civilno uporabo v rudarstvu ali infrastrukturne projekte, ko bo sprejet Sklep Sveta 2014/.../SZVP. (3) Visoka predstavnica EU za zunanje zadeve in varnostno politiko in Komisija predlagata, da se ti ukrepi izvajajo z uredbo o spremembi Uredbe (ES) št. 174/2005 na podlagi člena 215 Pogodbe o delovanju Evropske unije (PDEU). 2014/0351 (NLE) Skupni predlog UREDBA SVETA o spremembi Uredbe Sveta (ES) št. 174/2005 o uvedbi omejitev pri zagotavljanju pomoči v zvezi z vojaškimi dejavnostmi v Slonokoščeni obali SVET EVROPSKE UNIJE JE – ob upoštevanju Pogodbe o delovanju Evropske unije ter zlasti člena 215(1) Pogodbe, ob upoštevanju Sklepa Sveta 2010/656/SZVP z dne 29. oktobra 2010 o podaljšanju omejevalnih ukrepov proti Slonokoščeni obali[1], ob upoštevanju skupnega predloga Visokega predstavnika Unije za zunanje zadeve in varnostno politiko ter Evropske komisije, ob upoštevanju naslednjega: (1) Sklep 2010/656/SZVP je nadomestil Skupno stališče Sveta 2004/852/SZVP[2] in podaljšal omejevalne ukrepe proti Slonokoščeni obali zaradi izvajanja Resolucije Varnostnega sveta Združenih narodov (UNSCR) 1572 (2004) in poznejših resolucij Varnostnega sveta. Uredba (ES) št. 174/2005[3] je bila sprejeta za izvajanje Skupnega stališča 2004/852/SZVP in je sedaj podlaga za izvajanje Sklepa 2010/656/SZVP na ravni Unije s prepovedjo zagotavljanja pomoči v zvezi z vojaškimi dejavnostmi v Slonokoščeni obali. (2) Potrebno je dodatno odstopanje od prepovedi prodaje, dobave, prenosa in izvoza opreme, ki se lahko uporablja za notranjo represijo, da se po potrebi omogoči dobava opreme za civilno uporabo v rudarstvu ali infrastrukturne projekte, ko bo sprejet Sklep Sveta 2014/.../SZVP. (3) Ta ukrep spada na področje uporabe Pogodbe o delovanju Evropske unije, zato je predvsem zaradi zagotovitve njegove enotne uporabe s strani gospodarskih subjektov v vseh državah članicah potreben regulativni ukrep na ravni Unije. (4) Uredbo (ES) št. 174/2005 bi bilo zato treba ustrezno spremeniti – SPREJEL NASLEDNJO UREDBO: Člen 1 Uredba (ES) št. 174/2005 se spremeni: (1) Člen 1 se črta. (2) Člen 4a se nadomesti z naslednjim: Člen 4a 1. Z odstopanjem od člena 3 lahko pristojni organ iz Priloge II države članice, v kateri ima izvoznik svoj sedež, ali, če izvoznik nima sedeža v Uniji, pristojni organ države članice, iz katere se oprema lahko prodaja, dobavlja, prenaša ali izvaža, pod pogoji, ki se mu zdijo ustrezni, dovoli prodajo, dobavo, prenos ali izvoz nesmrtonosne opreme iz Priloge I, ko ugotovi, da je zadevna nesmrtonosna oprema namenjena zgolj zagotavljanju, da varnostne sile Slonokoščene obale pri ohranjanju javnega reda uporabljajo le ustrezno in sorazmerno silo. 2. Z odstopanjem od člena 3 lahko pristojni organ iz Priloge II države članice, v kateri ima izvoznik svoj sedež, ali, če izvoznik nima sedeža v Uniji, pristojni organ države članice, iz katere se oprema lahko prodaja, dobavlja, prenaša ali izvaža, pod pogoji, ki se mu zdijo ustrezni, dovoli prodajo, dobavo, prenos ali izvoz opreme iz Priloge I, ki se lahko uporablja za notranjo represijo in ki je namenjena izključno za podporo procesu reforme varnostnega sektorja v Slonokoščeni obali ter za podporo ali uporabo v operaciji Združenih narodov v Slonokoščeni obali in za francoske sile, ki jo podpirajo. 3. Dovoljenje iz tega člena je skladno s podrobnimi pravili iz člena 11 Uredbe (ES) št. 428/2009. Dovoljenje velja v vsej Uniji. (3) Vstavi se naslednji člen 4b: „Člen 4b 1. Z odstopanjem od člena 3 lahko pristojni organ iz Priloge II države članice, v kateri ima izvoznik svoj sedež, ali, če izvoznik nima sedeža v Uniji, pristojni organ države članice, iz katere se oprema lahko prodaja, dobavlja, prenaša ali izvaža, pod pogoji, ki se mu zdijo ustrezni, dovoli prodajo, dobavo, prenos ali izvoz opreme iz točke 4 Priloge I, če je ta oprema namenjena izključno za civilno uporabo v rudarstvu ali infrastrukturne projekte. 2. Dovoljenje iz tega člena je skladno s podrobnimi pravili iz člena 11 Uredbe (ES) št. 428/2009. Dovoljenje velja v vsej Uniji. 3. Izvozniki morajo pristojnemu organu posredovati vse ustrezne podatke, ki se zahtevajo za oceno njihove prošnje za dovoljenje. 4. Pristojni organi ne odobrijo nobene prodaje, dobave, prenosa ali izvoza opreme iz točke 4 Priloge I, razen če je pristojni organ ugotovil, da je ta oprema namenjena izključno za civilno uporabo v rudarstvu ali infrastrukturne projekte. 5. Zadevna država članica obvesti druge države članice in Komisijo vsaj dva tedna vnaprej o nameri za izdajo odobritve iz točke1 tega člena.“ (4) v Prilogi I se naslov nadomesti z naslednjim: „Seznam opreme, ki se lahko uporablja za notranjo represijo, iz členov 3, 4a in 4b“ (5) v Prilogi II se naslov nadomesti z naslednjim: „Seznam pristojnih organov iz členov 4a in 4b“ Člen 2 Ta uredba začne veljati dan po objavi v Uradnem listu Evropske unije. Ta uredba je v celoti zavezujoča in se neposredno uporablja v vseh državah članicah. V Bruslju, Za Svet Predsednik [1] UL L 285, 30.10.2010, str. 28. [2] Skupno stališče Sveta 2004/852/SZVP z dne 13. decembra 2004 o omejevalnih ukrepih proti Slonokoščeni obali (UL L 368, 15.12.2004, str. 50). [3] Uredba Sveta (ES) št. 174/2005 Sveta z dne 31. januarja 2005 o uvedbi omejitev pri zagotavljanju pomoči v zvezi z vojaškimi dejavnostmi v Slonokoščeni obali (UL L 29, 2.2.2005, str. 5).